Mësarute si'aohua'ire pare cama'ë pa'iyë,
coa yë'ë sahua nëosiquëse'ere cayë.
Toyase'e cayepi ti̱'añe pa'iji.
Ja̱pi caji:
‘Yë'ë ja̱'re co̱ni a̱iquëpi yë'ëre sa̱ñope yo'oquë po̱nëpi.’
Iye cato mësarute cayë i̱tipi tëto saina,
ñani mësarupi nuñerepa i̱re papi capi cajë yë'ëre asa ja̱'ñere caquë.
Nuñerepa cayë,
mësarute.
Yë'ë jëjo daoquëre sihuaquë de'oye yo'oquëpi yë'ëreje̱ sihuaquë de'oye yo'osipi.
Yë'ëre sihuaquë de'oye yo'oquëpi,
yë'ëre jëjo daoquëreje̱ sihuaquë de'oye yo'osipi.”
Ja̱ casi jeteyo'je Jesús i̱ joyopi ca'ñerepa nëina,
capi,
si'aye ti̱ñarepa:
“Nuñerepa cayë.
Mësaru aquëpi yë'ëre yo'oquë yehuoja̱'quë api.”
Ja̱ maca i̱ ye'yacohua'ipi sa̱'ñe i̱ohua'ija̱'a ña huëohuë,
nepi yo'oja̱'cohua'ini cajë huesëjë.
I̱ ye'yacohua'i aquëpi Jesús i̱ yëquëpi i̱ yë'quë macare ñu'i a̱ji'i,
na'iquëna,
a̱iñere.
A̲ina,
Simón Pedropi coa moñopi më'ëpi se̱ni asajë̱'ë,
nepi yo'oja̱'cohua'ini caquë'ni caquë yo'opi.
Yo'oquëna,
ñani Jesuna tsio ja̱ni se̱ji'i:
“¿Ëjaë,
jequë a'ni,
i̱ti yo'oja̱'quë?”
Caquëna,
i̱pi sehuopi:
“Panpë yë'ëpi sa̱'suni a̱oquë cato i̱ pa'ija̱'quë api.”
Ja̱je cani panpë i̱ni sa̱'suni Judas Iscariotena a̱opi,
Simón mamaquëna.
Ja̱re panpë i̱ maca tsoe huatije̱ Judas joyona cacapi.
Ja̱ maca Jesús capi i̱te:
“Më'ë yo'o ja̱'ñe pa'ito esa yo'ojë̱'ë.”
Ja̱je catoje̱ i̱ti maca mesa ñu'icohua'i asa ti̱'añe pa̱huë,
i̱ caye.
Judaspi curiquë de'hua turupë paquëre sëte yecohua'i cato cuasahuë,
sani a̱ore hueroja̱ijë'ë fiesta yo'o ja̱'ñere caquë caji cuasahuë.
Pa̱nita'a curiquë peocohua'ina sani i̱sijë̱'ë caquë Jesús caji cuasahuë.
Panpë i̱sisi jeteyo'je Judas etani saji'i.
Ja̱ maca cato tsoe ñami paji'i.
Judas etani saisi maca Jesupi capi:
“Yure i̱ñoñe pa'iji,
Pa̱i Mamaquë de'oquërepa pa'iye.
Cui'ne Diusu de'oquërepa pa'iyeje̱ i̱ñoja'quë api,
i̱pi.
Maija'quë de'oquërepa pa'iyere Pa̱i Mamaquëpi i̱ñoquë pa'ito,
Maija'quëje̱ mamaquë de'oquërepa pa'iyere i̱ñosipi.
Esa i̱ñoja'quë api.
Tsi̱ dohuë,
mësaru ja̱'re co̱ni tsoe pa'iye paja̱'quë a'ë.
Mësaru yë'ëre co'eja̱'cohua'i a'ë.
Ja̱je pa'ina,
ja̱re judío pa̱ire case'eje̱ mësarute cayë.
Mësaru yë'ë sai sito sani ti̱'añe peoji.
Mësarute huajëye cua̱ñeñere i̱siyë,
pa̱ire oicohua'i pa'iyere yë'ë mësarute oiyeje̱.
Cui'ne mësarupi yecohua'ire se oijë pa'ijë̱'ë,
caquë.
Yecohua'ire mësarupi oicohua'i pa'ito pa̱ipi mësarute yë'ë ye'yacohua'ire pa'ë cajë ñaja'cohua'i a'ë.”
Simón Pedropi Jesure capi:
“Ëjaë,
¿më'ë jerona sai caquë'ni?”
Caquëna,
Jesupi sehuopi:
“Yë'ë sai hue̱'ña më'ë tuni ti̱'añe peoji,
yure cato.
Jeteyo'je më'ë cato tuija̱'quë a'ë,
yë'ëre.”
Ja̱ maca Pedropi capi:
“Ëjaë,
¿me yo'oquë yë'ë yure tuni ti̱'añe peoquë'ni?
Yë'ë cato tsoe cui'ñasiquëpi pa'iyë,
më'ë do'ire yë'ëpi sa̱icasi'i caquë.”
Caquëna,
Jesupi sehuopi:
“¿Nuñerepa yë'ë do'ire më'ëpi sa̱icaire pasi'i caquë cui'ñasiquëpi pa'i caquë?
Nuñerepa cayë.
Më'ëre ja̱ yë'ta'a cura yë'ima'në më'ëpi toaso̱ñe cosoja̱'quë a'ë,
yë'ëre ñama'quë a'ë caquë.”